钦定古今图书集成/明伦汇编/氏族典/第118卷 > 陈𫖳
## 钦定古今图书集成/明伦汇编/氏族典/第118卷 > 陈𫖳

按《晋书陈𫖳传》：“𫖳字延思，陈国苦人也。少好学，有文
义。父䜣立宅起门，𫖳曰：‘当使容马车’。䜣笑而从之。仕
为郡督邮，检获隐匿者三千人，为一州尤最。太守刘
享拔为主簿，州辟部从事，乘马车还家，宗党荣之。元
康中，举孝廉，而州将留之，𫖳荐同县焦保，州乃辟保。
齐王冏起义州，遣𫖳将兵赴之，拜驸马都尉。遭贼，避”
难于江西，历阳内史朱彦引为参军。镇东从事中郎
袁琇荐𫖳于元帝，迁镇东行参军事，典法兵二曹。建
兴初，制版补录事参军。𫖳以孤寒，数有奏议，朝士多
恶之。出除谯郡太守。太兴初，以疾征，久之，白衣兼尚
书。后拜天门太守，殊俗安之。选腹心之吏为荆州参
军，若有调发，动静驰白，故恒得宿办。陶侃征还，𫖳先
至巴陵上礼，侃以为能，表为梁州刺史。绥怀荒弊，甚
有威惠。梁州大姓互相嫉妒，说𫖳年老耳聋。侃召𫖳
还，以西阳太守蒋㢲代之。年六十九卒。